google/wiki40b huggingface dataset:
La noche es para mí

«La noche es para mí» («Natten er for meg») var Spanias bidrag til Eurovision Song Contest 2009. Sangen ble fremført av Soraya. Den er skrevet av Irini Michas, Dimitri Stassos, Jason Gill og Felipe Pedroso.

Bakgrunn

I 2007 ble sangen skrevet som «Αυτά που ξέρεις» («Afta Pou Ksereis»), på gresk. Den ble tilbudt til Elena Paparizou, men hun ville ha pop/rock-temaer til sitt neste album. Den ble da tilbudt til Maro Lytra, men hun ville heller ikke ha den. Chrispa, en gresk sanger vurderte om hun skulle ha den i den greske nasjonale finalen til Eurovision Song Contest, men så ble sangen omskrevet til engelsk og spansk. Soraya vant med sangen i den spanske nasjonale finalen.
Madare sefr darajeh

Handling

Serien følger skjebnen til den iranske diplomaten Habib Parsa og kvinnen han forelsker seg i, den franske jøden Sara Stroke. Historien er lagt til Paris tidlig på 1940-tallet og viser blant annet tyske nazister som tvinger menn, kvinner og barn med gule stjerner på klærne opp i lastebiler. Habib Parsa bestemmer seg for å gjøre noe både for kvinnen han er forelsket i og andre franske jøder, og utstyrer dem med falske iranske pass. Slik unnslipper Sara, hennes familie og tusener av andre jøder utryddelsen i nazistenes leire.
Gauteng

Økonomi

Selv om Gauteng er den minste av Sør-Afrikas ni provinser – dekker bare 1,4 % av landets totale landområde – bidrar det med 33,9 % av bruttonasjonalprodukt (BNP). Det er den rikeste provinsen i Sør-Afrika og i hele Afrika sør for Sahara, faktisk så genererer Gauteng 10 % av BNP i hele Afrika.
Fehirde

Fehirde (norrønt: féhirði, eg. en person som vokter annen manns fe, gods el. penger) var navnet på de norske kongers skattmestere i middelalderen. Som navnet sier var det opprinnelig en hirdmann, men ble etter hvert en regional skattmester i et fehirdsle .
Den senere erkebiskop Øystein Erlendsson begynte sin karriere som kapellan og fehirde i kong Inge Krokryggs hird, og er den første kjente fehirde. Fehirde-embetet gjennomgikk en særegen utbygging under kong Håkon V Magnusson, fra å være en hirdembetsmann som fulgte kongen rundt i landet, omtaler kongens forordning av 17. juni 1308 fehirder i de fire største byene i regional skattmesterfunksjon. Kjente fehirder under kong Håkon var Erlend Styrkårsson i Oslo, Botolv Håkonsson i Bergen, Bjarne Audunsson i Tønsberg og Audun Torbergsson i Trondheim. Senere på 1300-tallet var Norge delt i fem skattedistrikter. Disse hadde hver sin fehirde, som dessuten var kongelig befalingsmann på slottene, med unntak av Nidaros som manglet slott og hus, der greide man seg med en tømmerbygd kongsgård.
Vaskebrett og bælj

Vaskebrett og bælj er et musikkalbum med Bygg Band, utgitt i 1983. Dette er bandets debutalbum og er produsert av Terje Tysland.
Stordalen (Vefsn)

Stordalen er en gård i Vefsn, som ligger ca. 28 km nord for Mosjøen. Gården ligger  i sørøstskråningen av fjellet Blåfjellet, og har en grense mot fjellets høyeste punkt; Kveldstuva i nordøst. I sør/sørvest grenser gården mot Bjørkremma. og i nord/nordøst mot Angermoen. I sørøst/sør,utgjør Hattelva grensen mellom stordalen og Hatten.
Sahle Sellassie

Sahle Sellassie (f.1936) er en forfatter fra Etiopia. Han har skrevet både på amharisk, guragie og engelsk.
Sophie Blanchard

Liv og virke

Hun giftet seg i 1804 med Jean-Pierre Blanchard. Hun utførte sin første ballongoppstigning på egen hånd samme år da Jean-Pierre som var nær ved å gå konkurs fikk den  idé at en kvinnelig pilot burde lokke et stort betalende publikum og sponsorer. Hon var ikke den første kvinnelige ballongflyveren, men hun blev den første kvinne som forsørget seg på ballongoppstigninger.
Etter at hennes ektemake hadde dødd av hjerteslag i 809 under en ballongflygning, fortsatte hun alene med sine oppstigninger med en charlierballong. Hun eksperimenterte med fallskjermer, og slapp ut små hunder og fyrverkeri i små skjermer.  
Keiser Napoleon I utnevnte henne til sjef for det franske ballongflyvesen. Da Napoleon fikk sin idé om å utvikle en armada av store transportballonger og med hjelp av disse invadere England fikk hun i oppgave å utrede muligheten og lede gjenmomføringen.
Under sin aktive periode som ballongflyver gjennomførte hun minst 67 dokumenterte oppstigninger. Mange oppstigninger ble utført under folkefester og som propaganda, blant annet fløy hun med banderoler der folket på marken kunne lese reklame og propagandatekster som var malte på lange tøyremser. Som flypionér var hun blant de første som krysset Alpene luftveien.
Hun omkom den 6, juli 1819 da hon skulle gjennomføre en kveldsoppstigning fra fornøyelsesparken Tivoli i Paris. Ballongen var utstyrk med fyrverkeri som skulle antennes når ballongen hadde oppnådd ca 200 meters høyde. 
Ingen vet riktig hva som forårsaket ulykken. Den ene teorien er at ventilen til ballongen ikke var helt stengt og da Blanchard tente fyrverkeriet ble også utstrømmende gass fra ballongen antent. Den andre teorien er at noe fyrverkeri hadde dultet inn i et tre under oppstigningen, og blitt slik innrettet at de siktet mot ballongen, og da de ble antent, ble slik ballongen sprengt. Linene som holdt opp den lille gondolen hun stod i brant opp, og gondolen falt mot bakken. Blanchard omkom ved nedslaget og ble dermed det førsea kvinneliga dødsofreet i flysammenheng.
Slovakias nasjonalbank

Slovakias nasjonalbank (slov: Národná banka Slovenska – NBS) er sentralbanken i Slovakia. Banken har hovedkontor i Bratislava, men har også filialer i fem andre byer.

Historie

NBS ble etablert 1. januar 1993, samme dato som Slovakia ble løsrevet fra Tsjekkoslovakia. Den 1. januar 2009 innførte Slovakia euro, og ble med i Eurosonen.

Sentralbanksjef

Sentralbanksjef er pr november 2014 Jozef Makúch. Han overtok stillingen 11. januar 2010, og overtok da etter Ivan Sramko, som hadde sittet siden 1. januar 2005. Visesentralbanksjef er Ján Tóth, han har hatt denne stillingen siden november 2012.

Hovedkvarter

Hovedkvarterbygningen til Slovakias nasjonalbank ble åpnet 23. mai 2002 i Bratislava, Slovakias hovedstad. Med en høyde på 113 meter og 33 etasjer er det den høyeste bygningen i Bratislava. Den har 9 regionale avdelinger og den er overordnet alle banker i Slovakia.
Polen rundt 2011

Polen rundt 2011 var den 68. utgaven av Polen rundt. Det ble arrangeret fra 31. juli til  6. august. Rittet startet i Pruszków og endte i Kraków.
I tillegg til de 18 ProTeam var CCC Polsat Polkowice, De Rosa-Ceramica Flaminia, det polske landslaget og Skil-Shimano invitert til å delta. Peter Sagan vant rittet sammenlagt og tok to etappeseire, mens Marcel Kittel vant fire av etappene.
Lugnarohaugen

Lugnarohaugen er en svensk gravhaug fra yngre bronsealder. Den ligger ved Lugnaro, et torp (husmannsplass) ved Hasslöv, 10 km sør for Laholm i Halland. Graven kalles for et «skjult steinskip» ved at en skipsformet steinsetning er dekket med en kappe av jord og torv.
Lugnarohaugen ble lenge misligholdt, men på initiativ fra presten Victor Ewald i Östra Karup ble haugen gravd ut og undersøkt i 1926–1927. Under en kjernerøys midt i haugen fant man en 8 meter lang skipsformet steinsetning. I «skipet» lå en steinkiste med brente bein fra menneske og sau, samt tre små bronsegjenstander fra rundt 700-500 f.Kr.; en unik miniatyrdolk, en pinsett og en syl. Utenfor denne graven fant man ytterligere to andre graver som antagelig var blitt anlagt senere - såkalte sekundærgraver. Til sammen er det funnet levninger av fire personer i haugen.
Antagelig var bakken blitt rettet ut før skipssetningen ble reist, antakelig på det stedet der likbålet hadde stått, før haugen ble lagt over. I første omgang ble to mennesker gravlagt, deretter ble velvet reist over skipet og dekket med jord og gresstorv. I andre omgang ble det begravd ytterligere to mennesker. Det er mulig at det finnes flere rester av flere graver i den skadde delen av haugen.
En moderne tunnel gjør det mulig å komme inn haugen og se på steinskipet. Det finnes også mange andre fortidsfunn i samme område. I Lugnaro finnes det en liten utstilling om utgravningene.
Danhe kullkraftverk

Danhe kullkraftverk er et kullkraftverk i provinsen Shanxi i Kina. Det har en installert produksjonskapasitet på 1.200 MW. Anlegget stod ferdigbygd i 2008.
Calcodes cephalotes

Utseende

En middelsstor (30-49 millimeter), avlang, blank, brunsvart hjortbille, kroppen mer eller mindre tett kledt med grågule, hårlignende skjell som danner brede striper på dekkvingene. Hannens kjever er lange og slanke, med én tann i den ytre delen, nedoverbøyde sett fra siden. Hodet er avrundet firkantet. Pronotum er mye bredere enn langt, rundet uten tenner på sidene, tydelig innsnevret bak. Dekkvingene er nokså jevnbrede og avlange. Undersiden er samme farge som oversiden. Hunnen er bredere enn hannen, uten forstørrede kjever.

Levevis

Larvene utvikler seg i råtne trestammer.

Utbredelse

Arten er utbredt på Borneo og Java.
Kylon

Kylon (gr. Κύλων) var en politiker som var aktiv i det antikke Hellas. Kylon tilhørte høyadelen og vant i sin ungdom en seier under de olympiske leker. Omkring 630 f.Kr. ledet Kylon sammen med sine tilhengere et kuppforsøk. De ble støttet av Kylons svigerfar, tyrannen Theagenes fra Megara. De okkuperte Akropolis, men ble tvunget etter en beleiring å gi opp. Kylon selv lyktes å rømme, men hans tilhengere måtte kapitulere. De ble lovet å beholde sine liv, men løftet ble brutt og opprørerne ble drept.
I april 2016 ble to massegraver, med ca. 80 kropper, noen av disse i lenker, funnet i Athen. Dette funnet har blitt satt i sammenheng med Kylons opprør.
Carinolesthes

Utseende

Middelsstore, avlange, brunsvarte trebukker med gule tegninger. Antennene er omtrent så lange som kroppen, kraftige, de innerste leddene er sterkt klubbeformede med den utvidete delen fløyelsaktig hårete. Pronotum er tønneformet, med kraftig, tverr-rynket skulptur, dekkvingene jevnt avsmalnende uten pigger i spissen.

Utbredelse

Slekten er kjent fra det sørlige Kina, Laos og Taiwan.
Flatenfoss kraftverk

Flatenfoss kraftstasjon 1

Stasjonen kom i drift i 1927. Er nå nedlagt. Stasjonen hadde ett horisontalt aggregat med dobbel francisturbin. Vanninntaket er fra Nidelva, den er bygget som dam og har kapasitet på 58 m3/s. Normal årsproduksjon var 27 GWh.

Flatenfoss kraftstasjon 2

Stasjonen kom i drift i 1981. Stasjonen har ett horisontalt aggregat med kaplanturbin. Vanninntaket er fra Nidelva, den er bygget som dam og har kapasitet på 60 m3/s. Installert effekt 5,5 MW. Normal årsproduksjon er 32 GWh.

Flatenfoss kraftstasjon 3

Er utført som et påbygg til Flatenfoss 2. Stasjonen har ett vertikalt aggregat med kaplanturbin. Satt i drift i 2009. 
Installert effekt 7,1 MW. Normal årsproduksjon er 45 GWh.
Masi

Masi (nordsamisk: Máze) er ei bygd i Kautokeino kommune i Finnmark. Bygda har en befolkning på rundt 350, hvorav rundt 98 % er samer. 
Stedsnavnet er avledet fra Mázejohka, som er navnet på ei elv.
På 1970-tallet fantes planer for å sette bygda under vann, i forbindelse med utbygging av Alta-kraftverket.
I Masi ligger det en liten butikk, Oves Varesenter.
Masi kapell ble første gang oppført 1721.
Finnmark fylkeskommunes tildelte i 2014 den årlige Bolystprisen til Maze bygdelag.
EM i curling 2000

Curling-EM 2000 ble arrangert 9. desember – 16. desember 2000 i 
Eislaufzentrum i Oberstdorf i Tyskland. 
Det deltok 18 lag for herrer og 13 lag for kvinner.
Vingede insekter

Vingene

Vingede insekter har to par vinger..  Disse befinner seg på bryststykkets andre og tredje segment (mesothorax og metathorax). De fleste artene kan ryttle, altså ha en stasjonær flukt i forhold til bakken.
I noen grupper er et av vingeparene modifisert. Eksempler er biller, der forvingene har blitt til harde dekkvinger (elytrer); tovinger (fluer m.m.) og viftevinger, der bak- respektive forvingene har blitt til svingkøller (halterer); eller trips, der vingene er omdannet til hårfrynser.
I de vingede insektenes stamart var vingene nokså stive. Hos de fleste insekter (mer nøyaktig: i stamarten til Neoptera, se nede) er imidlertid vingene videreutviklet slik at de kan brettes sammen over bakkroppens rygg. Dette var også en stor fordel, fordi det gjorde det mulig for insekter å ta i bruk helt nye habitater, for eksempel å krype under løv, grave i jord eller bore i tre.

Noen rekorder

De kjappeste flygerne blant insektene er klegger og tussmørkesvermere, som oppnår mer enn 50 km/h. Bier og øyenstikkere klarer vel 30 km/h.
Den høyeste vingeslagfrekvensen finner man hos fluer og mygg: mer enn 300 vingeslag per sekund.

Inndeling

Den opprinnelige vingebygningen er bevart hos døgnfluer og øyenstikkere.
De resterende vingede insektene sammenfattes som Neoptera («nyvinger»).  Slektskapsforholdene innenfor denne gruppen er fremdeles veldig uklare.  Det som har avtegnet seg i evolusjonære slektskapsanalyser, er at lus, nebbmunner og trips danner en gruppe sammen (Parametabola), som i sin tur er søstergruppen til de holometabole insektene.
Hele resten (gresshopper, grylloblattider, jordlus, kakerlakker, termitter, knelere, Mantophasmatodea, saksedyr, vortebitere og sirisser, spinnfotinger, spøkelsesinsekter og steinfluer) sammenfattes ofte som «Paurometabola».  Men en slik gruppe er med stor sannsynlighet parafyletisk.
Yunhe (Cangzhou)

Yunhe (kinesisk: 运河区; pinyin: Yùnhé Qū) er et bydistrikt i byprefekturet Cangzhou i provinsen Hebei i Folkerepublikken Kina.
Yunhe har et areal på 109,92 km² og teller ca. 266.000 innbyggere (2002).
Navnet henspiller på Keiserkanalen (Da Yunhe) som løper gjennom distriktet.
Procramptonomyiidae

Utseende

Middelsstore mygg med ovale vinger med mange årer. Radialåren delte seg i fire grener, medialåren i fire grener som alle gikk ut fra en lukket celle midt i vingen.

Fossiler

Gruppen er kjent fra fossiler fra Øvre Trias, Jura og Kritt, i et langt tidsspenn mellom 235-140 millioner år før nåtid.
Ginnerup

Ginnerup er et sogn og kirkested på Djursland i Danmark. Sognet ligger siden 2007 i Norddjurs kommune, og lå før dette i Nørre Djurs kommune. Ginnerup kirke, en annekskirke til Ørum, ligger i den sørlige delen av sognet, om lag 10 km vest for Grenaa. I Ginnerup sogn finnes bebyggelsene Brokkedal, Constantia, Fannerup, Fannerup Mark, Ginnerup, Godthåb, Holtskær, Mastrup, Mastrup Mark, Neder Slemming og Skærvad. 500–600 personer er bosatt i sognet.
Kunstreisen

Kunstreisen er et norsk radioprogram om kunst som gikk på NRK Radio fra 2003 til 2015. Programmet ble ledet av Nina Skurtveit, mens professor Gunnar Danbolt var programmets faste ekspert. Programmet hadde som formål å besøke steder som hadde betydelige kunstverk å by på. Reisene konsentrerte seg om byer i Norge, Skandinavia, Europa og USA. Programmet ble sendt ukentlig på P2 og hadde en varighet på 30 min. Det gikk på tirsdagskvelder de første årene.
Første sending gikk tirsdag 2. september 2003.
Hilda Sehested

Liv og virke

Sehested var datter av arkeologen Niels Frederik Bernhard Sehested og Charlotte Christine Linde (1819–94). Fra 1873 fikk hun pianoundervisning av Christian Horneman i København og fra 1883 av pianisten og musikkpedagogen Louise Aglaé Massart. Fra 1886 studerte hun musikkteori og komposisjon hos Orla Rosenhoff, og fortsatte med enkelte avbrudd å studere med ham fram til hans død i 1905.
De første komposisjonene kom i 1890-årene og var skrevet i en romantisk stil. Av disse ble bl.a.  Fantasistykker (1891) og Sonate for Pianoforte (1896) utgitt. Etter morens død flyttet hun med sin søster, historikeren Thyra Sehested, til København. 
Etter at forloveden, arkeologen Henry Petersen, døde i 1896, kort tid før bryllupet skulle stått, ble hun så rystet at hun en periode la ned sitt musikalske virke og arbeidet som sykepleier. I 1899 fullførte hun et privat orgelstudium hos organisten ved Frederikskirken, Ludvig Birkedal-Barfod, men fikk ingen fast ansettelse som organist. Hun konsentrerte seg i stadig større grad om komposisjon, blant annet kom en klaversonate og et intermezzo for klavertrio (1904), Suite for cornet i B og klaver (1905) og det sjuende liederheftet, som dels ble oppført av William Michelsen.
I 1911 var hun med å grunnlegge Østerbro Kammermusikforening, og var i flere år foreningens leder. Operaen Agnete og Havmanden etter en libretto av Sophus Michaëlis var planlagt oppført ved Det Kongelige Teater i 1914, men oppføringen ble innstilt som følge av krigen i Europa. Derimot oppførte Peder Gram i 1916 med hell en strykerversjon av Suite for cornet i B, Miniaturer for Orkester og en Rhapsodi.  Omtrent på samme tid fullførte hun Kvartet i G og strykekvintetten Ensomme Hyrdedrømme. Morceau pathétique for trekkbasun og orkester ble trykt i Paris. I sine sene verk ble hun mer influert av Claude Debussys impresjonisme.
Av hennes tretten søsken ble brødrene Hannibal og Knud kjente politikere og søsteren Thyra ble en kjent historiker.
Øistein Knudsen jr.

Utdanning

Knudsen har embetseksamen i sykepleievitenskap fra Universitetet i Oslo, og han fikk deretter førstenivåkompetanse innen krisehåndtering og psykologisk forsvar. Han har også høyere militær utdanning. Knudsen har gjennomgått stabskurs og sjefskurs ved Forsvarets skole i etterretnings- og sikkerhetstjeneste. Han gjennomførte NATO Defense College i Roma i 2010.

Karriere

Knudsen har arbeidet operativt med prehospital akuttmedisin og som offiser i ulike deler av Forsvaret. Han var fagsjef for mastergradsprogrammet i helserettet katastrofehåndtering ved Høgskolen i Buskerud og Kontoret for katastrofepsykiatri ved Universitetet i Oslo, før han i 2004 ble tilsatt i Direktoratet for samfunnssikkerhet og beredskap (DSB), først som avdelingsleder for analyse og utredning og deretter som avdelingsdirektør for utredning og nasjonal beredskap.
I perioden 2008–2012 var Knudsen direktør for Krisestøtteenheten (KSE). I etterkant av terrorangrepet 22. juli 2011 opprettet Justis- og beredskapsdepartementet en ny avdeling for krisehåndtering og sikkerhet, og Øistein Knudsen jr. ble utnevnt til avdelingens første ekspedisjonssjef.
Knudsen har publisert vitenskapelige og populærvitenskapelige artikler på sitt fagområde og har skrevet flere bøker. Han har ledet og deltatt i råd og utvalg nasjonalt og internasjonalt.
Barnabás Bese

Landslaget

Han ble tatt ut i Ungarns EM-tropp til EM i Frankrike 2016.
Thailands provinser

Thailand er inndelt i 77 provinser (Thai: จังหวัด, changwat), som er gruppert i fem provinsgrupper – noen ganger er Øst og Sentral gruppert sammen. Provinsene er oppkalt etter og har det samme navnet som provinshovedstaden. For å unngå forvekslinger mellom provinsen og byen, settes gjerne foran navnet på byen Mueang (eller Muang เมือง). Med unntak av provinsen Songkhla er hovedstaden alltid den største byen i provinsen.
Provinsen Bangkok har størst befolkning av samtlige provinser. Den største provinsen etter areal er Nakhon Ratchasima, den minste er Samut Songkhram. Mae Hong Son har den laveste befolkningstettheten, og Ranong den laveste befolkningen (data fra folketellingen i 2000).
Provinsene er igjen inndelt i tilsammen 795 distrikter (amphoe, อำเภอ), som tilsvarer hva vi ville kalle kommuner, samt i 81 mindre distrikter (king amphoe, กิ่งอำเภอ). De femti distriktene i Bangkok kalles khet (เขต), men selv i offisielle dokumenter blir de iblant feilaktig omtalt som amphoe. Antallet distrikter i provinsene varierer fra bare tre i den minste provinsen opp til femti i Bangkok.
Pannelugg

Pannelugg er hodehår som vokser fremst på hodet og er klipt eller forma i ulike frisyrer i panna. En vanlig form er å klippe panneluggen ganske rett i høyde med eller like over øyebryna. Håret kan også være krølla, lagt eller reist med hårgelé og annet, gredd til sidene eller klipt i buer og spisser. Pannelugg er vanlig i korte gutte- og mannsfrisyrer. Lugg kan også gjelde kvinnefrisyrer der resten av håret henger på sidene, er løfta bak ørene eller samla i fletter eller en hestehale. Mange lar pannehåret vokse lengre uten markert lugg og grer det bakover eller samler det på sidene av ansiktet sammen med resten av hodehåret. Menn med hårtap kan lage pannelugg ved å kjemme hår fra andre steder på hodet i en hentesveis som henger framover.
Hester og andre hovdyr kan ha man med pannelugg. Manen utgjør beskyttelseshår sammen med hale og hovskjegg.

Formvarianter

Galleriet viser noen eksempler fra motehistorien.
Philip Francis Thomas

Biografi

Francis Thomas ble uteksaminert fra Dickinson College i Pennsylvania i 1830 før han videre studerte rettsvitenskap og innledet sin karriere som advokat i hjembyen Easton. I 1836 var han delegat til delstaten Marylands konstutisjonskonvensjon, og i årene 1838, 1843 og 1845 ble han innvalgt til Maryland House of Delegates, som var underhuset i delstatens lovstiftende forsamling. Francis Thomas var medlem av representantenes hus i perioden mellom 1839 til 1841 og guvernør i Maryland i perioden mellom 1848 til 1851.
Da den daværende finansministeren Howell Cobb gikk av i desember 1860 ble Francis Thomas motvillig utnevnt til landets neste finansminister av president James Buchanan. På grunn av trusselen fra sørstatene som eskalerte i landet fantes det ikke tillit til USAs økonomi. Rett etter å ha tiltrådt som finansminister måtte han forsøke å finansiere utbetalingen av renten til USAs statsgjeld ved hjelp av salg av statsobligasjoner. Bankene i nordstatene hadde ikke tillit til regjeringen og var skeptiske til å kjøpe statsobligasjoner, ettersom de var redde for at summene skulle havne i sørstatene. Francis Thomas avgikk allerede etter en måned i embetet som følge av at han ikke klarte å fremskaffe lånet.
Francis Thomas ble igjen innvalgt til Maryland House of Delegates i 1863 og var medlem av USAs senat fra Maryland i perioden 1867 til 1868, men uten å kunne delta i senatets arbeidsoppgaver. Mellom 1875 til 1877 var han på nytt medlem av representantenes hus, mens han i 1878 mislyktes i å bli innvalgt i senatet. Det samme året, samt i 1883, ble han valgt inn til Maryland House of Delegates. Philip Francis Thomas døde den 2. oktober 1890 i Baltimore og ble senere begravet ved Spring Hill Cemetery i hans hjemby Easton i Maryland.
Synkronsvømming under Sentralamerikanske og karibiske leker 2002

Synkronsvømming under Sentralamerikanske og karibiske leker 2002. Synkronsvømming var en av flere sporter i de nittende sentralamerikanske og karibiske leker som ble arrangert i San Salvador i El Salvador i perioden 19. til 30. november 2002. Det var sjuende gangen som synkronsvømming var med i de sentralamerikanske og karibiske leker. Det var tre øvelser, solo, duett og lag, kun for kvinner. Mexico ble beste nasjon, de vant alle tre gullmedaljene.
Slaget om Attu

Slagets gang

Ved slagets begynnelse landet en av Amerikas forente staters hærstyrker på Attu med det å fjerne japanske tropper som hadde okkupert øya siden oktober 1942, som mål. De ønsket igjen å få kontroll over øya. De amerikanske styrkene på øya ble ledet av Albert E. Brown og Eugene M. Landrum. Japanernes kommandant var Yasuyo Yamasaki.
De japanske troppene på øya hadde et mer effektivt forsvar enn det amerikanerne først hadde antatt. I tillegg førte det arktiske klimaet til at mange amerikanske soldater fikk frostskader, og de fleste av disse frøs etter hvert i hjel. De amerikanske troppene var ikke vant til krigføring i slike omgivelser og slikt miljø. Amerikanerne klarte etter hvert å presse Yamasakis menn inn i en "lomme" nær kysten på øya. De japanske styrkene ble med andre ord omringet. I desperasjon satte Yamasaki og hans gjenværende tropper inn en overraskende motoffensiv med en frontstyrke som klarte å slå seg gjennom amerikanernes fremre linje. I denne offensiven ble det nærkamper "mann mot mann", og de amerikanske forsvarerne var sjokkert over Japans motoffensiv. Det gikk en god stund før de amerikanske styrkene til slutt klarte å drepe de fleste av gjenværende japanere. De overlevende japanerne begikk som oftest selvmord, og dette bidro til å korte ned slagets gang. Bare 29 av de 2900 japanske soldatene som overlevde kamphandlingene ble tatt som fanger.
Attu var det siste slaget på land i amerikanernes offensiv på Aleutene. De japanske styrkene lyktes i å evakuere sin garnison på den nærliggende øya Kiska 28. juli 1943. Dette markerte slutten på deres tilstedeværelse i Aleutene.
Herbert

Etymologi

Herbert er en kortfrom av gammelhøytyske Heribert, som er dannet av heri, «hær», og beraht, «lys, skinnende». Herbjört var en norrøn form av navnet.